b'\n_START_ARTICLE_\nProtipape\xc5\xbe Klemen VIII.\n_START_SECTION_\n\xc5\xbdivljenjepis\n_START_PARAGRAPH_\nKlemen VIII. je bil protipape\xc5\xbe avinjonske oziroma aragonske veje. Vladal je od 10. junija 1423 do 26. julija 1429. _NEWLINE__NEWLINE_Rodil se je v Teruelu v Aragonskem kraljestvu 1369 kot Gil S\xc3\xa1nchez Mu\xc3\xb1oz y Carb\xc3\xb3n. O\xc4\x8de je bil Pedro II. Sanchez Mu\xc3\xb1oz y Li\xc3\xb1\xc3\xa1n, baron v Escrichu, mati pa Catalina Sanchez de Carb\xc3\xb3n \xe2\x80\x93 oba torej plemi\xc5\xa1kega rodu. _NEWLINE_ _NEWLINE_Bil je prijatelj in svetovalec Pedra de Luna, ki je postal pape\xc5\xbe Benedikt XIII. avinjonske veje; postal je tudi \xc4\x8dlan tamkaj\xc5\xa1nje kurije. _NEWLINE_Leta 1396 je odpotoval kot njegov odposlanec k valencijskemu nad\xc5\xa1kofu Jakobu Aragonskemu , oziroma k njegovemu nasledniku Hugo de Lupia y Bag\xc3\xa9su, da bi pridobil \xc5\xa1pansko podporo za avinjonsko pape\xc5\xa1ko vejo, kar se mu je tudi posre\xc4\x8dilo.\n_START_SECTION_\nProtipape\xc5\xbe\n_START_PARAGRAPH_\nBenedikt je na svoji smrtni postelji imenoval \xc5\xa1tiri kardinale; trije med njimi so 10. junija 1423 v Pe\xc3\xb1\xc3\xadscoli izvolili Egidija za pape\xc5\xbea. \xc4\x8cetrti, Jean Carrier \xe2\x80\x93 ki je bil v tem \xc4\x8dasu odsoten \xe2\x80\x93, je razglasil volitve za neveljavne in je naknadno izvolil svojega protipape\xc5\xbea, ki si je nadel ime Benedikt XIV.. Zato ga je protipape\xc5\xbe Klemen VIII. izob\xc4\x8dil. V tem primeru se jasno poka\xc5\xbee, da vztrajanje v protipape\xc5\xa1ki smeri vodi \xc2\xbbad absurdum\xc2\xab\xc2\xa0(do nesmisla). _NEWLINE_Usoda Klemena VIII. je povezana s prizadevanjem Alfonza V. , ki se je potegoval za neapeljsko krono ter je zato podpiral Klemena VIII. Njegova kraljica Marija Kastiljska in aragonski \xc5\xa1kofje so podprli Martina V.. Poleti 1423 je Alfonz prepri\xc4\x8dal Siensko republiko, da je priznala Klemena, kar je zagotovilo priznanje avinjonske pape\xc5\xa1ke veje tudi v mestu Pavia, ki je spadalo k tej republiki; tam je rimski pape\xc5\xbe Martin V. sklical cerkveni  zbor. _NEWLINE__NEWLINE_Ko je kralj Alfonz dosegel svoje politi\xc4\x8dne namene, je poslal 1428 delegacijo pod vodstvom Alfonza Borgia, prihodnjega Kalista III., da bi prepri\xc4\x8dala Klemena, naj prizna rimskega pape\xc5\xbea Martina. Klemen je razglasil svoj odstop 26. julija 1429. Zbral je svoje kardinale, naj izvolijo za pape\xc5\xbea Oda Colonna, da bi s tem potrdili njegovo apostolsko nasledstvo, kar se je tudi zgodilo sredi avgusta. Klemen se je moral \xc2\xbbin forma\xc2\xab\xc2\xa0podvre\xc4\x8di spokorno Martinu V., ki mu je zajam\xc4\x8dil \xc5\xa1kofijo na Mallorci.'